**Ministru kabineta rīkojuma „Par iemaksu ANO Humānās palīdzības koordinācijas biroja - Pasaules Veselības organizācijas Globālā humānās palīdzības plāna cīņai ar COVID-19 budžetā” projekta  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis ir veikt iemaksu Apvienoto Nāciju Organizācijas (ANO) ANO Humānās palīdzības koordinācijas biroja (*UN Office for the Coordination of Humanitarian Affairs;* turpmāk tekstā - OCHA) un Pasaules Veselības organizācijas (*World Health Organization;*  turpmāk - PVO) Globālā humānās palīdzības plāna cīņai ar COVID-19 *(angļu valodā - UN Global Humanitarian Response Plan for COVID-19)* budžetā, lai sniegtu iespēju cīnīties pret COVID-19 izplatību nabadzīgajās un krīzes skartajās valstīs un teritorijās, kuras jau ietekmē cita veida humānās krīzes. Ar šādu iemaksu Latvija apliecinātu solidaritāti arī citām COVID-19 skartajām valstīm, īpaši tām, kuru spējas reaģēt uz šo krīzi ir ierobežotas. Tā apliecinātu mūsu atbalstu ANO Ģenerālsekretāra aicinājumam ieguldīt COVID-19 izraisīto globālo krīzes seku risināšanā un vienlaicīgi demonstrētu Latvijas solidaritāti kopējai Eiropas Savienības (ES) rīcībai humānās krīzes ierobežošanai. Solidāri rīkojoties un ieguldot COVID-19 izplatības samazināšanā, tiks mazināts pandēmijas atgriešanās Latvijā risks. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārlietu ministrija plāno veikt iemaksu ANO OCHA-PVO Globālā humānās palīdzības plāna cīņai ar COVID-19 budžetā, pamatojoties uz, kā arī sekmējot šādos tiesību aktos noteikto Latvijas ārpolitikas aktuālo virzienu ievērošanu:  - 2019. gada Ziņojums par valsts ārpolitiku un Eiropas Savienības jautājumiem;  - 2016. gada Ārlietu ministrijas Attīstības sadarbības politikas pamatnostādnes 2016. - 2020. gadam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Reaģējot uz COVID-19 vīrusa straujo izplatību pasaulē, ANO sadarbībā ar PVO rosinājusi sniegt atbalstu cīņai pret COVID-19 izplatību nabadzīgajās un krīzes skartajās valstīs un teritorijās, kuras jau ietekmē cita veida humānās krīzes, ar visaptveroša globāla humānās palīdzības plāna palīdzību. Lielākajā daļā valstu, kurās jau tiek īstenota humānā palīdzība, piemēram, Dienvidamerikā, Āfrikā, Tuvajos Austrumos un Āzijā, pastāv vājas veselības aprūpes sistēmas un veselības pārvaldība apvienojumā ar sliktu pamata pakalpojumu sniegšanu. Tas nopietni ierobežo šo valstu spēju novērst epidēmijas un nodrošināt veselības aprūpi inficētiem cilvēkiem, kā arī uzturēt veselības pakalpojumus plašākai sabiedrībai.  Par šī plāna izveidi paziņoja ANO ģenerālsekretārs 2020. gada 25. martā. Lai gan solidaritātes un atbalsta iniciatīvas tiek rosinātas no dažādu starptautisko organizāciju un atsevišķu ANO aģentūru puses, šis ANO-PVO Globālās humānās palīdzības plāns šobrīd ir visiekļaujošākais priekšlikums, kas piedāvā centralizētu pieeju, sinerģiju un elastīgumu akūtu vajadzību risināšanai, jo šī plāna pieeja iekļauj sevī jau esošo ANO un ar ANO nesaistītu aģentūru humānas palīdzības plānu pasākumus cīņai ar COVID-19 pandēmijas radīto ietekmi. Fonda mērķis ir piesaistīt 2 miljardu USD finansējumu līdz 2020. gada beigām.  Pozitīvu vērtējumu par atbalstu šim fondam sniegusi Eiropas Komisija. Vairākas ES dalībvalstis ir solījušas veikt iemaksu šajā fondā, piemēram, Igaunija un Lietuva (katra 100 000 euro), Polija (250 000 euro), Zviedrija (10 milj. USD), Dānija (~32 milj. euro), Kipra (50 000 euro), Itālija (400 000 euro), Slovēnija (60 000 euro), Horvātija (100 000 euro), Malta (25 000 euro), Vācija (summas nav zināmas), Francija, Nīderlande, Luksemburga, Malta, savukārt Īrija jau ir veikusi iemaksu 10 milj. euro apmērā.  Plāns balstās uz atbalsta sniegšanu neaizsargātākām sabiedrības grupām (piemēram, sievietes, bērni, vecāka gadagājuma cilvēki, cilvēki ar īpašām vajadzībām, bēgļi) veselības un ar veselību nesaistītu vajadzību risināšanā. Tas neiekļauj tādus krīzes risināšanas pasākumus, kas nepieciešami makroekonomisko, institucionālo vai sociālo problēmu risināšanai, kas prasa daudz lielāku finansējuma līmeni un plānošanu ilgtermiņā. Plānā ir iekļautas trīs stratēģiskās prioritātes, kuras ir saskaņotas ar jau esošajiem humānās palīdzības organizāciju plānu mērķiem:  - ierobežot COVID-19 pandēmijas izplatību un samazināt saslimstību un mirstību;  - samazināt cilvēku īpašumu (*human assets*) un tiesību, sociālās kohēzijas un iztikas pasliktināšanos;  - aizsargāt, aizstāvēt un palīdzēt bēgļiem, iekšēji pārvietotiem cilvēkiem, migrantiem un pret pandēmiju īpaši neaizsargātās uzņemošās kopienas.  Plānā ietverti seši galvenie punkti:  1) sabiedrības informēšana;  2) intensīva saslimšanas novērošana un testēšana;  3) paaugstināta riska grupā esošo prioritāra aprūpe;  4) vīrusa izplatības ierobežošana, lai samazinātu veselības aprūpes sistēmas noslodzi;  5) visiem pieejami pētniecības un attīstības sasniegumi (vakcīnas, medikamenti utt.);  6) mediķu un pārējā kritiskā personāla aizsardzība.  Plāna finansējumu plānots ieguldīt:   * būtisku laboratorijas aprīkojumu piegādāšanā vīrusa pārbaudei un pacientu ārstēšanai; * roku mazgāšanas staciju ierīkošanā; * sabiedrības informēšanas kampaņas uzsākšanā par to, kā pasargāt sevi un citus no vīrusa; * gaisa satiksmes mezglu izveidošanā visā Āfrikā, Āzijā un Latīņamerikā, lai pārvietotu humānās palīdzības darbiniekus un krājumus tur, kur tie visvairāk nepieciešami.   Visas valstis, kurās jau tiek veikta kāda humānā palīdzība, ir prioritāri izvirzītas šajā atbalsta plānā kā potenciālā atbalsta saņēmējas. Plānā iekļautas šādas prioritārās valstis un reģioni humānās palīdzības saņemšanai:  Humānās palīdzības reaģēšanas plāni - Afganistāna, Burkinafaso, Burundi, Kamerūna, Centrālāfrikas Republika, Čada, Kolumbija, Kongo Demokrātiskā Republika, Etiopija, Haiti, Lībija, Mali, Mjanma, Nigērija, Nigēra, Somālija, Dienvidsudāna, Sudāna, Sīrija, Ukraina, Venecuēla un Jemena.  Reģionālie bēgļu atbalsta plāni – Angola, Burundi, Kamerūna, Čada, Kongo Demokrātiskā Republika, Ēģipte, Irāka, Jordānija, Kenija, Nigēra, Nigērija, Libāna, Kongo Republika, Ruanda, Dienvidsudāna, Sīrija, Uganda, Tanzānija, Turcija un Zambija.  Venecuēlas reģionālais bēgļu un migrantu atbalsta plāns – attiektos uz Argentīnu, Arubu, Bolīviju, Brazīliju, Čīli, Kolumbiju, Kostariku, Kurasao, Dominikānu, Ekvadoru, Gajānu, Meksiku, Panamu, Paragvaju, Peru, Trinidādu un Tobago un Urugvaju.  Citi atbalsta plāni – Bangladešai, Ziemeļkorejai, Irānai.  Šo atbalsta plānu ieviesīs dažādas ANO aģentūras (Pasaules Pārtikas programma, PVO, Starptautiskā Migrācijas organizācija, ANO Attīstības programma, ANO Iedzīvotāju apmetņu aģentūra, ANO Iedzīvotāju attīstības fonds, ANO Bēgļu lietu aģentūra, ANO Bērnu fonds sadarbībā ar Starptautisko Sarkano Krustu un Sarkanā Pusmēness kustību), piesaistot nevalstiskās organizācijas .  Fonda koordinatora funkcijas veiks ANO ANO Humānās palīdzības koordinācijas birojs (OCHA).  Rīkojuma mērķis ir noteikt, ka Ārlietu ministrija 2020. gadā veic iemaksu ANO OCHA-PVO Globālā humānās palīdzības plāna cīņai ar COVID-19 budžetā 100 000 *euro* apmērā. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Iemaksa ANO OCHA-PVO Globālā humānās palīdzības plāna cīņai ar COVID-19 budžetā 100 000 euro apmērā 2020. gadā tiks nodrošināta Ārlietu ministrijas budžeta programmā 02.00.00 “Iemaksas starptautiskajās organizācijās” 2020.gadam apstiprinātā finansējuma ietvaros, pārdalot līdzekļus no iemaksām Ekonomiskās sadarbības un attīstības organizācijā (OECD), ņemot vērā šī gada martā saņemto precizēto informāciju par veicamo iemaksu apmēru šajā organizācijā. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav attiecināms |
| 2. | Citas starptautiskās saistības | Nav attiecināms |
| 3. | Cita informācija | ANO Statūti ir saistoši Latvijai kopš Latvijas iestāšanās brīža ANO 1991. gada 17. septembrī. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros |
| 3. | Cita informācija | Nav |

Ārlietu ministrs Edgars Rinkēvičs

Pēteris Pauls Celmiņš, 67016390

[peterispauls.celmins@mfa.gov.lv](mailto:peterispauls.celmins@mfa.gov.lv)